open-index/open-wikipedia-markdown huggingface dataset:
Gladiator

El **gladiator** (istess in latin) a l'era un lotador de l'Antiga Roma, che 'l ciapa el so nom del *[[gladius]]*, spada di legionari roman che doperaven anca lor. Per i so spetacoi, ciamad *munera*, a l'è stada desvilupada la strutura de l'anfiteater.

La figura la gh'havaria la soa origin in del *munus* (al plural *munera*, de chi el nom del spetacol), o ben la tradizzion di familie sciore de Roma de dàgh onor ai so mort con di combatiment de omen armad, denanz a un arbiter, tradizzion che forsi ghe staven sgiamò adree i etrusch e, 'me tant alter element de la soa coltura, l'è stada ciapada di roman. In principi, 'sti *munera* chi eren vert al publegh ma spartid di *[[Ludi]]*, o ben i sgioeugh finanziad del Stat. De combatiment in tra gladiator ghe n'è notizzia di rit funerari del secol quell de III prima del Signor, al temp di guerre puneghe, e cont el temp inn deventad un element propi important de la vita e de la coltura romana, a perder la soa carateristega de rit per i mort inscì de deventà di spetacoi per el publegh, finanziad di omen propi sciori o anca de l'Imperator midem, inscì de volzà el so consens o de tegnì el popol bon, in la tatega ciamada *[[panem et circenses]]*. 'Sti spetacoi chi, voramai part del tut di *Ludi*, podeven vesser ordinari, fad in ocasion di festività, o straordinari, fad per di ocasion speciai, e inn andad inanz per la storia de Roma per circa set secoi, cont el so splendor pussee grand in tra el prim e 'l segond secol, quand che in del 404 el Flavi Onori l'ha ordinad che fussen tolt via e, in del 438, el Valentinian III i ha fornid in manera definitiva.

La vision de 'sti combatiment in la coltura popolar a l'è influenzada fiss de la storiografia cristiana, che i vedeva propi mal, e l'è stada poeu ciapada de alter forme de arte compagne di film: a bon cunt, anca se despess mortai, gh'haveven un gran numer de regole, ma sgiamò i citadin roman de l'epoca gh'haveven di dubi in su la legitimità de 'sti spetacoi, che comunque per quei che i faseven podeven vesser la strada per havégh una gran fama e deventà pussee sciori: ghe n'eren de s'ciav, de presoner ma anca de volontari. Al dì d'incoeu, donca, i storegh varden ai gladiator cont un'otega pussee sportiva rispet al passad.

Di alter spetacoi spantegad in la coltura romana eren i simulazzion di bataje, compagn de la naumachia, i venationes, indova che se caciaven di bestie selvadeghe, e la corsa di carr: in d'una quaj colonia, i combatiment di gladiator eren squasi descognossud e eren fad domà 'sti chi.

## Storia

## Tipi de gladiator

### I done gladiator

## I sgioeugh

## Scoeule de gladiator

## Riferiment
*Treccani

## Alter proget

## Vos corelade
*Spetacoi in l'Antiga Roma
Shirk

Per **shirk** se intend, in l'Islam, el pecad de sociàgh di compagn a Allah, roba che la po rivà de l'idolatria al politeism fina a robe 'me giurà in su 'n quajcoss che l'è minga Allah o sostegnì che 'l compartiss i so atribut divin cont un quajvun, roba contraria al principi de Tawhid. A l'è considerad el pecad pussee gram che se po fà e se vun el moeur senza pentìss el po minga vesser perdonad.

In del dirit islamegh, i *mushrikūn* a inn considerad tant 'me di infedei, e se vun che l'è musulman el stà adree a 'sti credenze el vegn mitud foeura de la comunità islamega. Cont el desvilup di dogma de l'Islam, shirk l'è deventad anca un termen contrari al concet de Tawhid, o ben che 'l gh'è domà un Dia e che l'è unegh, e doperad di voeulte anca di varie branche de la religion per parlà di credenze che lor sostegnen no.

Cont el temp, inn stad spartid vari tipi de shirk, de quella pussee grama, o ben l'adorà di divinità foeura de Allah, a quelle pussee linsgere 'me quella de venerazzion, de quei che ghe creden ai sant o veneren oget cread tant 'me i preje o i tombe di omen sacher, a quella del savé, indova che se cred in di strolegh, in quei che lensgen i soeugn o veden el futur.

## Riferiment
*Britannica

## Vos corelade
*Shituf
*Taghut
*Shahada
Josep Burgas i Burgas

El **Josep Burgas i Burgas** (Barcelona, 7 de masg 1876 - 1950) a l'è stad un scritor catalan.

L'è regordad soratut per i so cunt curt dad foeura in la catada La Novel·la d'Ara, ma anca per i so articoi per el giornal L’Esquella de la Torratxa, indova che 'l se firmava 'me *Mayet*. L'ha scrivud anca oeuvere per el teater, a collaborà cont el Santiago Rusiñol, indova che 'l s'è destint per i so oeuvere patrioteghe per la Catalogna tant 'me *Jordi Erín*, *Els segadors de Polònia*, *Sota el cel de la Pàtria*, *El drap sagrat* e *Els esclaus de la terra*.

## Oeuvere de teater
* *Jordi Erín* (1906)
* *Calvari amunt* (1907)
* *Les germanetes*, caricatura in un at (1909)
* *Estil imperi*, episodi galant in un at e in vers, mostrad al Teater Principal de Barcelona, el prim de otover del 19190
* *Els segadors de Polònia* (1912)
* *[[Torre torretes]]*, sainet in un at (1912)
* *Max-King*, o La bogeria d'un mico*, caricatura tragega in un at e un prolegh, original e in vers (1913)
* *Sota el cel de la pàtria*, legenda dramatega in un at e in vers (1916)
* *Nuvis a Montserrat*, sainet in un at partid in du part e un intermedi, recitad al [[Teater Romea]], el 12 de otover del 1918.
* *Sacrilegi*, oeuvera granguignolesca in un at, partida in do part (1919)
* *Un bateig a can Culleretes*, recitada al teatre Romea, el 2 de dicember del 1919.
* *El drap sagrat* (1920)
* *El premi de l'hermosura*, comedia in du at, recitada al teatre Romea, el 3 de masg del 1921.
* *Lliga de protestants o el Luter de la Reforma*. Sainet in un at. Musega de l'[[Eusebi Bosch i Humet]]. Recitad al [[Tearer Tívoli (Barcelona)|Tearer Tívoli]] de Barcelona el 9 de fevrer del 1926 
* *Els esclaus de la terra'' (1933)

## Riferiment
*Gran Enciclopedia Catalana

## Alter proget
Isoglossa

Una **isoglossa** a l'è una linia che, in su una carta geografega, la delimita el territori che el gh'ha un trat lenguistegh comun de un quajsevoeul tipo: per estension, i lenguista doperen el termen anca per el trat compartid de quei che parlen. Despess, di gran fass de isoglosse fann su un confin lenguistegh: di esempi famos inn la linia Benrath, che la spartiss el Volt Todesch di alter lengov germaneghe, e la linia Massa-Senigallia, che la spartiss el grup cisalpin de l'italian peninsular e, per estension, el grup di lengov romanze ocidentai de quell oriental.

## Bibliografia
*Carlo Tagliavini, Le origini delle lingue neolatine. Bologna, Pàtron, 19695, pp. 131-139.

## Alter proget

## Vos corelade
*Lenguistega comparativa
Fellatio

La **fellatio** (in del parlà popolar *bochin*) a l'è una forma de sess oral indova che el bigol a l'è scisciad con la boca, inscì de menà a l'ejaculazzion o domà 'me forma de preliminar prima del sess.

A l'è segura per quell che 'l revarda el schivà de restà in crompa, menter a gh'è el ris'c de malatie che se spanteghen cont el sess, soratut el virus del papillomavirus de l'om e l'epatita B, ma el gh'è anca un ris'c, anca se pussee bass, de ciapà l'epatita C o l'HIV. Alter malatie che se poden spantegà con la fellatio inn la scolazzion e 'l virus de Epstein–Barr.

## Riferiment
*Treccani

## Alter proget

## Vos corelade
*Auto-fellatio
Monolatria

Per **monolatria** se intend el creder che gh'è vari Dei, compagn del politeism, ma el venerànn domà vun, compagn di monoteista. El termen l'è stad inventad de l'orientalista Julius Wellhausen e 'l se po doperà per parlà per esempi de la credenza del faraon egizzi Akhenaten, che l'ha scernud Aten 'me entità suprema, o per la prima fas del desvilup del giudaism, cont i sgiudee che veneraven domà el Yahweh ma recognosseven anca di alter divinità, che poeu sarien stade mitude dent a la soa fed 'me di angioi.

Anca per el mormonism, che 'l sostegn che el Dia Pader e 'l Gesù gh'habien du corp fisegh anca se mitud insema a nivell de penser e azzion, e che tucc poden esaltàss e deventà di divinità, el termen l'è stad doperad.

## Riferiment
*Britannica

## Vos corelade
*Enoteism
Shituf

Per **shituf** (in ebraich *שִׁתּוּף*, che 'l voeul dì "sociazzion") se intend, in del giudaism, una manera de venerà Dia che l'è minga pura 'me monoteism in bas a la dotrina ebraica, senza però vesser propi idolatria o politeism, doperad per esempi di studios ebraich che voeulen spartì el principi cristian de la Trinità de 'na forma che l'è ciara e patenta che l'è politeistega, anca se ghe n'è che pensen che el cristianesim a l'è politeistegh.

Se un sgiudee el po minga havégh una teologia *shituf*, un minga sgiudee el podaria havéghela senza vesser considerad idolater di sgiudee, e l'è una reson che la mena i sgiudee a toeu part al dialegh inter-religios.

Un principi compagn el gh'è in l'Islam e l'è ciamad Shirk.

## Riferiment
*Cambridge University Press

## Vos corelade
*Triteism
*Arianesim
*Avodah Zarah
Enoteism

Per **enoteism** se intend la venerazzion de domà un Dia, vist 'me suprem, senza però negà che ghe poden vesser di alter Dei che inn degn de venerazzion. El termen l'è stad cread del filosof Friedrich Wilhelm Joseph Schelling e 'l Friedrich Gottlieb Welcker l'ha doperad per parlà di prime forme de monoteism in di popolazzion de l'Antiga Grecia, e l'è stad slargad del Max Müller per parlà de l'induism, indova che se veneren pussee de divinità, ma inn retegnude tute di aspet de la divinità suprema.

## Riferiment
*Treccani

## Vos corelade
*Monolatria
Pinacoteca de Brera

La **Pinacoteca de Brera** a l'è una collezzion d'art sita in del Palazz de Brera, vuna di pussee grande d'Italia, fondada in del 1776 per volontà de la Maria Teresa d'Austria.

Specializada in pitura lombarda e veneta, la gh'ha vuna di collezzion pussee cognossude in tuta Italia, che anca grazzia ai donazzion la va de la preistoria a l'art contemporanea del secol quell de vint. 

De l'otover 2018 a l'è stada sistemada del noeuv diretor James Bradburne, che l'ha mitud a post tute i 38 sale che la fann su. Del dicember 2024 la sezzion del Millanoeuvcent a l'è mituda al Palazz Citeri.

## Ligam de foeura
*Sit ofizzial

## Alter proget

## Vos corelade
*Biblioteca Nazzionala Braidensa
*Cademia de Brera
Stat democrategh e sgiudee

**Stat sgiudee e democrategh** a l'è la definizzion legal del dirit israelian in su la natura del Stat de Israell, con l'ideja de "sgiudee" che la gh'è sgiamò de la deciarazzion de independenza israeliana del 1948 e quella de democrazzia che la se troeuva in l'emendament del 1985 a la lesg de la Knesset. A gh'è del parlà in su 'sti nature chi, se contrasten in tra de lor o se completen, el giornalista Yossi Klein Halevi i ha sintetizad inscì: "Israell el se fonda in su do identità che se poden minga negozzià: a l'è la patria de tucc i sgiudee, che inn citadin o no, e de tucc i so citadin, che inn sgiudee o no".

A bon cunt, la deciarazzion de independenza la recognoss el dirit di sgiudee a autodeterminàss in la soa terra, ma ghe dà nissun status ofizzial al giudaism o status de superiorità ai sgiudee etnegh: quand che la Cort Suprema de Israell l'ha recognossud che, desgià che l'era minga stada passada una costituzzion, la deciarazzion la gh'haveva un valor guida e eren vegnude foeura di idee de fà l'Israell 'me stat halachick religios, l'è stada passada in del 1985 una lesg de la Knesset emendada che ghe proibiss de candidàss ai partid che refuden l'identità del Paes 'me sgiudee e democrategh.

## Bibliografia
*Different Concepts Of A Jewish Democratic State 

## Vos corelade
*Stat ebraich
*Democrazzia etnega
*Lesg del Stat-nazzion
*Der Judenstaat
*Lesg del retorn
Lesg del retorn

La **lesg del retorn** (*חוק השבות* in ebraich) a l'è una lesg de Israell dada foeura el 5 de luj 1950 che ghe dà ai sgiudee, de intender 'me quei che gh'hann almen un nono sgiudee, e al so consort la possibilità de andà a viver in del Paes e ciapà la citadinanza israeliana. La lesg, che la aferma vun di principi del sionism, l'è stada dada foeura in ocasion de l'anniversari del Theodor Herzl, pader del moviment sionista, e l'è sostegnud che, pussee che fà su un noeuv dirit, l'habia mitud in ciar un dirit che 'l gh'era sgiamò de tornà in Israell 'me *oleh* (migrant), un process ciamad *[[aliyah]]*.

In principi, el criteri de vesser sgiudee a l'era quell de l'halakha, la lesg religiosa ebraica, ma poeu l'è stad slargad, cont el tegnì a ment i criteri antisemita doperad de governi compagn de quell de la Germania Nazista, che staven minga adree al principi religios. In bas a quella lesg chi, poden no vegnì in Israell i sgiudee che hann cambiad religion, che però resten sgiudee in bas a la lesg religiosa, 'me decidud de la Cort Suprema in del cas Rufeisen v. Ministeri de l'Interno, indova che un sgiudee polach, Oswald Rufeisen, che l'era deventad cristian e fraa, l'haveva domandad de deventà citadin perchè nassud sgiudee ma la Cort gh'ha did de no e che "nissun el recognossaria un apostata 'me sgiudee".

El governo el po denegàgh la citadinanza a quei che fann atività anti-ebraiche o che poden vesser di criminai e dàgh problema de sigurezza al Stat. Quei che migren gh'hann, se inn de l'età giusta, fà el so servizzi militar in di Forze de Defesa de Israell.

## Riferiment
*Jewish Virtual Library

## Vos corelade
*Chi è-l un sgiudee?
*Dirit de tornà di palestines
*Lesg per la prevenzion de l'infiltrazzion
*Lesg de citadinanza e de andàgh dent a Israell
Eresia

Per **eresia** se intend una dotrina che l'è contraria a quella tradizzionala de una religion o de un quaj alter penser compagn. In del giudaism, cristianesim e islam i eresie inn stade regolte mal, con sanzion che inn andade de la scomunega a la pena de mort.

Gh'è minga de sconfondéla con l'apostasia, che l'è el renonzià a la fed, o de la biastema, che l'è l'ingiurià del sacher.

Cont un significad pussee largh, "eresia" l'è anca 'n opinion che l'è propi fallada e che la dà scandol.

## Riferiment
*Treccani

## Alter proget

## Vos corelade
*Scisma
*Inquisizzion
Comun de la Spagna

I **comun de la Spagna** (in castejan *municipios* o *concejos*, in catalan, valenzan e aranes *municipis*, in galizzian *municipios* o *concellos*, in basch *udalerriak*, in asturian *conceyu*) inn la partizzion territoriala de bas del Paes e, al 2020, inn a 8'131. Fann su i 50 province de la Spagna, foeura che per Ceuta e Melilla che eserciten in manera autonoma i competenze provinciai.

## Riferiment
*Europa.eu

## Alter proget
Imam

L**'Imam** a l'è una figura religiosa de l'Islam, che 'l po vesser sia la guida de l'Ummah, o ben la comunità di musulman, sia un fedel che l'è propi bon de fà l'orazzion e che donca, in la moschea, el se met denanz a quei che oren inscì de podé correger di error che podarien fàlla minga valida.

Per quell che 'l revarda la guida de la comunità religiosa, per i sunnita a l'è sinonim de calif, menter per i scita a gh'è vari penser in su chi l'è che 'l saria l'imam legitim.

## Riferiment
*[Treccani](https://www.treccani.it/enciclopedia/imam_(Dizionario-di-Storia)/)

## Alter proget
Sunnism

El **sunnism** a l'è la forma pussee spantegada de Islam che la gh'è, e la prateghen in tra el 80% e 'l 90% di musulman, che la recognoss la validità de la sunna di ses liber e la se ved 'me interpretazzion giusta del Coran. L'è partid in quater scoeule giurideghe, ciamade Madhhab, che inn Hanafism, Malikism, Hanbalism e Sciafeism.

La soa gran partizzion rispet al sciism, la segonda corrent de l'Islam, a l'è in su la guida de la comunità: se i scita sostegnen che la gh'ha de vegnì de quei che inn parent del Maomet, i sunnita pensen inveci che l'è minga necessari.

## Riferiment
*[Treccani](https://www.treccani.it/enciclopedia/sunnismo_(Dizionario-di-Storia)/)

## Alter proget
Gesa de Sant Ambroeus (Limbiaa)

La **Gesa de Sant Ambroeus** a l'è una gesa de Limbiaa. Sita in la frazzion de Mombell e fada su in tra el 1937 e 'l 1940, a l'era la cà de cult del Manicomi de Mombell, quand che l'è stad serrad, l'è stada bandonada e poeu ciapada de 'n altra confession. Al temp del manicomi, la domenega l'era verta anca a quei de foeura, e ghe dava l'ocasion a la sgent de Limbiaa de vedé quei che eren mitud dent a l'ospedal psichiatregh.

Caraterizada de 'n unega gran navada, l'è stada progetada del Carlo Fontana, decorada anca de l'Ivo Soli e consacrada del cardinal Schuster el 14 de setember 1941. In principi, la gh'haveva de vesser dedicada al San Franzesch de Assisi, ma per volontà de l'arcivescov ghe dann el nom del Sant Ambroeus, protetor de Milan. La gh'ha un so campanin, che l'era doperad per marcà i ore de la vita de l'ospedal e de l'orazzion: do di trè campane che gh'è vegnen del vegg Palazz de Giustizzia a Milan, in piazza Becaria.

Al dì d'incoeu, a l'è in man a la Gesa Ortodossa Romena e part de la diocesi ortodossa romena d'Italia.

## Riferiment
*LombardiaBeniCulturali
*Chiesa dei Santi Ambrogio e Carlo
*Limbiate, viaggio dentro il mondo a parte dell’ex manicomio abbandonato di Mombello
Aspiradora

L**'aspiradora** a l'è un arnes doperad per netà che l'è bon de ciapà dent i partiselle solide, soratut la polver, grazzia a una pompa d'aria che la mena l'aria a travers de un filter, la lassa foeura netada e la sarra su el vonc in d'un so spazzi. Inn vegnude foeura vers la fin del secol quell de desnoeuv, ma l'è stad vers la mità de quell de vint che la s'è spantegada in tra el publegh general.

## Riferiment
*Britannica

## Alter proget

## Vos correlade
*Aspiradora robotega
*Aspiradora centralizada
*Camios aspirador
*Aspiradora anti-allergica
Beth Din

El **Beth Din** a l'è el tribunal rabinegh de l'ebraism, nassud in principi 'me principal cort in la terra de Israell ma, cont el temp, deventad pussee un element religios in di comunità ebraiche per i materie civil, compagne de la conversion, del matrimoni e del divorzi. In l'ebraism ortodoss d'incoeu, un Beth Din a l'è fad su de trii omen sgiudee, almen vun el gh'ha de havégh un gran savé de la Torah e de l'halakha, inscì de podé dagh istruzzion ai alter in su la lesg. In d'una quaj denominazzion pussee progressista, anca i done poden fànn part.

## Riferiment
*Chabad

## Alter proget

## Vos corelade
*Sinedri
Pecad

El **pecad** a l'è, in varie religion, ogni azzion che l'è contraria a la moral e a la coscenza de l'om e a la lesg divina. Ogni religion la gh'ha una soa vision in su de lor, la pupart di cristian, per esempi, la cred in del pecad original, che l'havaria bordegad l'om, e una quaj confession la cred che donca l'om el po vesser salvad domà de la grazzia de Dia, alter inveci spartissen i pecad i pecad veniai, che inn men gram, e i pecad mortai, che s'cepen el raport con la divinità. Per i sgiudee, el pecad a l'è ogni violazzion di 613 comandament e l'è una part de la vita, perchè se po minga viver senza pecà, anca se se nass senza pecad: al temp che gh'era el Segond Tempi, a gh'eren di sanzion per i pecad, che andaven di multe a la pena de mort, ma con la fin del Sinedri i sanzion fiseghe inn stade pu dade. Per i musulman, el pecad a l'è un at e minga un penser, e se intend ogni at che l'è Haram, o ben proibid de Allah, e 'l Coran e la Sunna gh'hann dent di sanzion, sia in vita che dopo la mort.

## Riferiment
*Treccani

## Alter proget
Independentisem catalan

L**'independentisem catalan** (in catalan: *independentisme català*) l'è qell insema de moviments colturai e politeg q’i vœl l'independenza de la Catalogna mè Stait deperluu e, in sens slargad, di paies Catalan. St’independentisem qì el g’ha radix ind el secol XIV cond la constituzion de la *Generalitat de la Catalunya*, e rinforzada de i concession regai ind el secol XVII, ma, mè corrent ind el sens d’incœ, la cata el so modell inspirador domà in temp plussee recents, ind el incì diit "**catalanisem**", moviment nassud e svilupad in fra la fin del '800 e i primer del '900 q’el fa leva in su i peculiaritaa de l’istoria de la Catalogna, de la so lengoa, de la so coltura e, minga oltem, del so pes economeg, del qe l’independentisem del dì d’incœ l'è la rielaborazion colturala e politega.

## Olter projets

## Vox conrelade
* Catalogna
* Paies catalan
* Nazionalism valencian
Penitenzer

El **penitenzer** a l'è un sacerdot catolegh che 'l gh'è in ogni Catedral e che, nomnad del vescov de competenza, l'è autorizad a fà la confession e dà l'assoluzzion per quei cas che inn tolt via de la competenza del sacerdot ordinari ma che inn minga reservad a la Santa Sed, tant 'me l'abort. Per quei reservad a la Santa Sed a gh'è, a Roma, la Penitenzaria apostolega.

## Riferiment
*Treccani
Apostasia

Per **apostasia** se intend el bandonà volontari e formal de la religion de un quajvun, che dopo po vessègh la conversion a 'n oltra religion o l'irreligiosità. In la pupart di religion, a l'è vista 'me un gran pecad, la Gesa catolega la preved la scomunega, l'Islam per la *[[Ridda]]* la gh'ha la pena de mort e l'è doperada in almen dodes Stat, tucc musulman. Anca el vegg dirit ebraich el prevedeva la pena de mort per quei che bandonaven el monoteism, menter per i religion orientai 'me budism e induism a gh'è no un concet ver e propi de apostasia.

## Riferiment
*Britannica

## Alter proget

## Vos corelade
*Apostasia in la cristianità
*Conversion forzada
*Sindrome del trauma religios
*Intolleranza religiosa
*Infedel
*Kafir
Fondazzion Istitut Sacra Familia

La **Fondazzion Istitut Sacra Familia** (*Fondazione Istituto Sacra Famiglia* in italian) a l'è un istitut no profit fondad in del 1896 a Cesan Boscon del curad Domenico Pogliani, con l'obietiv de ajutà e proteger la sgent pussee a ris'c 'me i malad de coo, i pover e i vegg senza familia. A partì del 1968 a gh'è la Cà de Cura Ambrosiana, semper a Cesan, che l'è 'n ver e propi ospedal, vert anca a la sgent de foeura che la gh'ha de curàss, e al dì d'incoeu l'istitut el gh'ha 23 sed in tra Lombardia, Piemont e Liguria.

## Bibliografia
*Enrico Palumbo, Super omnia charitas. Storia dell'Istituto Sacra Famiglia dal 1896 a oggi, Milano, Áncora, 2016

## Ligam de foeura
*Sit ofizzial

## Alter proget

## Vos corelade
*Gesa de la Sacra Familia (Cesan Boscon)
Nicolet de Turin

El **Nicolet de Turin** (istess in ocitan o anca *Nicolez de Turrin*; mort in del secol quell de tredes) a l'è stad un trovador e menestrell piemontes, che ne resten trii tenzones cont el Giovann d'Albusson, el Falquet de Romans e 'l Uc de Saint Circ. De lu se cognossen anca di coment in sui cort de la Borgogna e de Biandraa.

## Bibliografia
*Bertoni, Giulio. I Trovatori d'Italia: Biografie, testi, tradizioni, note. Roma: Società Multigrafica Editrice Somu, 1967 [1915].

## Alter proget
Filioque

**Filioque**, che in latin el voeul dì *e del fioeul*, a l'è l'espression de la dotrina de la Gesa catolega che el Spirit Sant el gh'ha origin (procession in del lenguagg teologegh) insema del Pader e del Fioeul, roba che in latin a l'è esprimuda anca con *qui ex Patre per Filium procedit* (che 'l vegn del Pader per mez del Fioeul). Quella dotrina chi la gh'era minga in del simbol nicenee-costantinopolitan ma l'è stada mituda, a partì del secol quell de ses, de varie gese ocidentai, fina che in tra el 800 e l'ann milla l'è rivad a Roma e l'è stad doperad anca di Papa, e in del 1014 el Papa Benedet VII l'ha mitud per la prima voeulta in d'una messa papal.

Quella roba chi l'ha menad al Gran Scisma del 1054 che l'ha spartid la gesa catolega de quella ortodossa, desgià che i orientai vedeven in del *Filioque* vun di error pussee gram, o propi el pussee gram, di latin, comè sostegnud del patriarca Michel Cerulari. Al dì d'incoeu, la Gesa latina la met denter al so cred el *Filioque* in tucc i cas che l'è minga did in lengua grega, e i gese catoleghe orientai de solet el doperen no. Anca in la pupart di gese vegnude foeura de la Reforma protestanta el se dis, e la Gesa anglicana el considera 'me part del so Cred, anca se con la possibilità de dìll no se se pensa che l'è giust a nivell ecumenegh. I vetero-catolegh, in del 1875, hann scernud la posizzion ortodossa che el Spirit Sant el vegn domà del Pader.

In tra la fin del secol quell de vint e 'l principi de quell de vintun, se pensa che el *Filioque* l'è semper men un problema in la comenion in tra gese: in del 1995 el Pontifici Consili per l'unità di cristian l'ha dad foeura un ducument in sui diferenze de la tradizzion grega e latina in su la procession del Spirit Sant, che l'è stad rezevud ben di ortodoss, e 'l s'è did che 'me gh'è di gese latine che 'l reciten tant 'me i ortodoss e, vist che la Gesa catolega la permet de recitàll senza *Filioque*, se 'l se podaria fà istess. De part ortodossa, el Sergej Nikolaevič Bulgakov l'haveva did che 'l *Filioque* a l'è no un dogma e nanca un'eresia, ma un'opinion teologega che se po respetà, ma gh'è anca di vos assee contrarie, per esempi el filosof e teolegh Vladimir Nikolaevič Losskij el sostegn che l'è 'n eresia e che l'è l'unega gran diferenza in tra la Gesa ocidental e quella oriental, con tute i alter che inn vegnude dopo.

## Riferiment
*Enciclopedia catolega
*Britannica

## Alter proget

## Vos correlade
*Cred (liturgia)
*Simbol di apostoi
*Arianesim
*Santissima Trinità
AMTAB

L**'AMTAB** (acronim de *Azienda Mobilità e Trasporti Autofiloviari di Bari*) a l'è la società, de proprietà del comun, che la gestiss el straport publegh in su goma de Bari, oltra al servizzi de postegg a pagament. L'è stada fada su el prim de fevrer 1965, con la municipalizazzion de la veggia SAER, in del 1997 l'è fada su 'me azienda speciala e in del 2001 'me società per azzion, cont unegh azzionista el comun.

Al dì d'incoeu la gh'ha domà autobus, anca articolad, e minibus: fina al 1987 l'ha gestid la red di filobus de Bari e donca ghe resten in deposit di vegg filobus ciapad in di agn '90 per l'ideja de dervìlla ancamò.

## Ligam de foeura
*Sit ofizzial

## Alter proget
Basilega de San Nicola

La **Basilega de San Nicola** a l'è una cà de cult de Bari, propi in la città veggia, gestida de l'orden di fraa predicator del 1951 e vuna di gese pussee importante per el fenomen de l'ecumenism, desgià che el San Nicola de Bari, che gh'è dedicada la basilega e l'è mitud sota lilinscì, a l'è vun di sant ortodoss che inn venerad pussee, soratut in tra quei russ, tant che gh'è una targa de la mesizzia lassada lilinscì del Vladimir Putin.

Mituda sota l'arcidiocesi de Bari-Bitonto, l'hann scominciada in del 1087 e l'è stada fornida in del 1197, ann che l'è consacrada, e l'è in romanegh pujes e baroch. La gh'ha la dignità de basilega pontificia, o ben l'è la Santa Sed a scernì l'orden che la gestiss.

Dopo del Concili Vatican II ghe oren anca i ortodoss, che comùnque gh'hann una soa gesa in la cità.

## Galleria de foto

File:Paolo Monti - Servizio fotografico (Bari, 1965) - BEIC 6366016.jpg|La catedra de l'arcivescov
File:Bari BW 2016-10-19 13-38-04 stitch.jpg|El dent de la Basilega
File:Tombenicolas.jpg|La tomba del Sant
File:Bari BW 2016-10-19 13-45-36.jpg|La cripta
File:Targa firmata dal presidente Russo Vladimir Putin.jpg|La targa firmada del Putin
File:Puglia Bari6 tango7174.jpg|Statua del San Nicola
File:Bari - San Nicola - Choeur.jpg|Altar de la Basilega
File:Tabernacolo (sbalzo su argento).jpg|El tabernacol
File:Tra Cielo e Terra, S. Nicola in un cielo di metà settembre.jpg|Oltra vista de la Basilega
File:"Die Basilika San Nicola ist auch heute noch ein bedeutendes Pilgerziel" 02.jpg|Statua del Sant in la Piazza
File:138 Basilica di San Nicola (Bari), portal sud i fresc de la Immaculada Concepció.jpg|El porton de l'Imacolada Concezzion
File:139 Basilica di San Nicola (Bari), portal sud, fresc de la Crucifixió.jpg|Afresch de la Crocefission
File:Bari, portico dei pellegrini davanti san nicola, 01.jpg|El portegh di pellegrin
File:Basilica di San Nicola - Statue.jpg|Statov in la Basilega
File:Domenicani al vento.jpg|I fraa domenegan
File:L'ombra del Santo.jpg|Ombria de la statua del Sant
File:Sanda Necole.jpg|Om vestid de San Nicola denanz a la Gésa
File:Paolo Monti - Servizio fotografico (Bari, 1970) - BEIC 6332471.jpg|Un capitell


## Ligam de foeura
* Sit ofizzial

## Alter proget

## Vos corelade
* Musee nicolaian
* Gesa de San Grigoeu (Bari)
Pinola del dì adree

La **pinola del dì adree** a l'è una medesina che la fa de contracezzion dopo del coit che la se po ciapà de 3 ai 5 dì dopo che gh'è stad l'at. Aprovad tant 'me in Europa che in di Stat Unid 'me medesine senza oblegh de riceta, inn a bas de Levonorgestrel o de Ulipristal asedad, che inn sostanze doperade anca in di pinole contracetive, ma con di dos propi pussee volte, che blochen l'ovulazzion. Desgià che tochen minga l'impiant de l'embrion, in del cas che l'oeuv l'è sgiamò foeura e l'è fecondad del sperma, inn minga considerad 'me di abortiv e inn no de sconfonder con la pinola abortiva a bas de mifepriston.

## Riferiment
*Pillola del giorno dopo
Stazzion de Borgo Revel

La **** a l'è una stazzion de la ferrovia Chivass-Lissandria, che la serviss el comun de . L'è tacada ai stazion de .

## Moviment
Al dì d'incoeu la stazzion a l'è servida di servizzi ferroviari regionai de Trenitalia in contrat de servizzi con la region del Piemont.

## Bibliografia
*Rete Ferroviaria Italiana, Fascicolo Linea 5.
Sistema nervos

Per **sistema nervos** se intend un'unità morfo-fonzional e struturala caraterizada de un tessud biologich specializad propi tant in del ricever, trasmeter, controllà e elaborà i stimoi che vègnen de dent e de foeura del corp, per mez de segnai bioeletrigh in di metazoi, che ghe permeten in definitiva a un organism vivent de relazzionàss cont el sò ambiènt; el sistema nervos l'è a la bas di fonzion muscolar, sensorial, psichich e intellettual di animaj, con dent anca i omen: esempi de fonzion compagje a inn la respirazzion, la locomozzion, la vista, el dolor, la memoria, la conoscenza e la conscenza.

## Alter proget
Stazzion de Casale Popolo

La **** a l'è una stazzion de la ferrovia Chivass-Lissandria e de la Vercej-Casa, che la serviva el comun de . L'è tacada ai stazion de .

## Moviment
Al dì d'incoeu la stazzion a l'è doperada domà per fà precedenze in tra i treni.

## Bibliografia
*Rete Ferroviaria Italiana, Fascicolo Linea 5.

## Alter proget
Segn de la cros

El **segn de la cros** a l'è un rit che l'è fad in la pupart di ram del cristianesim, foeura che per una quaj gesa protestanta, indova che vun el marca una cros in sul so corp, de solit cont el repeter, a vos o a ment, la formula de la Trinità: "in del nom del Pader, del Fioeul e del Spirit Sant". La Gesa Assira de l'Est la considera el segn un sacrament deperluu.

De solit el se fa con la man drita, ma a gh'è nient de mal a fàll con la mancina, soratut se vun a l'è mancin o el gh'ha di problema con la drìta.

## Riferiment
*Britannica

## Alter proget
Strada poligonal de Bitonto

La **strada poligonal de Bitonto** a l'è una strada che la forma un sercc de 18 km cont un rasg de 3 km intorna a la cità de Bitonto, in la cità metropolitana de Bari. Pensada in tra el 1946 e 'l 1948 del president di strade vicinai Giuseppe Cazzolla, la gh'haveva de servì inscì de conligà mej i campagne a la cità, vist che la viabilità de Bitonto l'è fada per pussee a spere, e donca una strada fada inscì l'havaria tacad insema in d'una bona manera i varie strade de foeura, cont el temp, l'è deventada anca una strada de conligament a nivell soracitadin.

L'è gestida in part del comun e in part de la cità metropolitana, indova che l'è considerada strada provincial cont el numer 218 e l'è stada redobiada. La gh'ha domà una s'cepadura de la Lama Balice che la se incrosa con la Lama Petrarola, de circa 750 m.

## Biliografia
* Antonio Castellano, Vicende edilizie ed urbanistiche a Bitonto tra XVIII e XX secolo, Ed. Raffaello, 2008.

## Vos corelade
*Autostrada A90 (Italia)
*Tangenzial de Lecce
*Bundesautobahn 10
*Motorway M25
*Autopista M-30
*MKAD
*Boulevard périphérique de Paris
Sala del Regn

La **Sala del Regn** a l'è la strutura doperada di Testimoni de Geova per i so cerimonie e orazzion. Anca se se retegnen di cristian, i Testimoni pensen che i Vangeli doperen el termen "gesa" domà per la comunità, e donca in del 1935 hann scernud quell nom chi per i so cà de cult, desgià che per el president Joseph Franklin Rutherford serviven a "fà savè la bona noeuva del Regn".

## Riferiment
*Jw.org

## Alter proget
Castell normand-svev (Bari)

El **castell normand-svev** (in dialet bares *u Castídde*) a l'è el castell simbol de la cità de Bari, al confin de la cità veggia. Fad su in su 'na fortezza d'epoca romana, quell che 'l gh'è incoeu a l'è stad fad su in del secol quell de dodes del Roger II de Sicilia e l'è stad dad anca ai Sforza, lilinscì l'è morta la regina de Polonia Bona. Tornad al governo napolitan, l'è stad doperad 'me caserma e preson prima de vesser metud 'me musee.

## Riferiment
*Il Castello di Bari

## Alter proget
Reoport de Bari-Palese

El **reoport de Bari-Palese** (*Aeroporto di Bari-Palese* in italian, dedicad ofizzialment al Karol Wojtyła) a l'è vun di reoport pussee important d'Italia e 'l principal de la Puja: sit in del quarter de Palese - Macchie, a circa noeuv kilometer del center de Bari, l'è al servizzi de tuta la cità metropolitana de Bari, la provincia de Barletta-Andria-Trani e quelle de Matera, Foggia, Potenza e Tarent.

Fad su in del 1934, l'è gestid de Aeroporti di Puglia e l'è bas de la Ryanair. L'è conligad al servizzi metropolitan de Bari con la stazzion de Bari Reoport, in su la ferrovia Bari-Barletta.

## Riferiment
*Mobilità Puglia

## Alter proget

## Vos corelade
*Reoport de Brindisi-Casale
Strada statal 271 de Cassano

La **strada statal 271 de Cassano** a l'è una ex strada statal italiana, incoeu gestida de la provincia de Matera e de la cità metropolitana de Bari, che la classifeghen 'me *strada provincial 236 de Cassano* in Puja e *strada provincial ex SS 271 Matera-Santeramo (SP ex SS 271)* in Basilicada. Fada su in del 1959 con la trata  SS. n. 16 a Bari - Bitritto - S. Nicandro - Cassano - Santeramo - SS. n. 7 a Matera, in del 2001 la passa de la gestion ANAS a quella di region e, de conseguenza, di province.

## Riferiment
*PercorsoStrade 

## Alter proget
Pont Adriategh

Ol **Pont Adriategh** a l'è un pont stradal de Bari che l'è stacc vert in del dicember 2016 che 'l taca la via Tatarella a la via Sangiorgi cont ol traversà de la ferrovia. A l'è un pont coi tirancc facc de azzal e botum che l'è costad 32 milion de Euro, pagacc per la pupart de la region Puja, e che l'è stacc facc su de la dita Cimolai.

## Referimencc
*Bari Innovazione Sociale 

## Olter progecc

## Vos corelade
*Pont de Port Marghera
*Poncc del Calatrava a Resg
Dom de Bari

El **Dom de Bari**, dedicad ofizzialment al San Sabin de Canosa, a l'è la catedral de l'arcidiocesi de Bari-Bitonto, fada su in tra el XII e 'l XIII secol de l'arcivescov Rainald in sui ruvine del vegg Dom bizantin, destrugad del Ghielm I de Sicilia ma che se poden vedé anca al dì d'incoeu di rest, in la soa furia che l'ha lassad destruzzion in tuta la cità a sparmì domà la Basilega de San Nicola. In del secol quell de desdot, di bei toch de la gesa inn stad fad su ancamò in su proget del Vaccaro, in di agn '50 del secol quell de vint el dent l'è stad menad indree a 'me che l'era al temp antigh.

Retegnuda vun di esempi pussee bon del romanegh pujes, cont el so campanin de 68,9 meter, l'è vun di edifizzi pussee volt de la Puja.

## Riferiment
* BeWeb

## Alter proget
Gesa de Santa Teresa di Mas'c

La **gesa de Santa Teresa di Mas'c** l'è una veggia gesa baroca in de la cità veggia de Bari, sed del Musee di pigment colorad naturai e de la Bibart Biennale internazional d'arte contemporanìa

## Descrizzion
El dedent de la Gesa al dì d'incoeu l'è un center d'art, sed de la *Bibart Biennale Internazionale d'arte contemporanea* e *musee di pigment naturai colorao*, e 'l gh'ha dent anca varie mostre d'art nazzionai e internazzionai indova che se meten insema l'art contemporanea cont i quader del secol quell de XVII. Propi dent gh'è di pigment colorad rari tant 'me el sgiald orpiment, el bloeu oltramar otegnud del lapislazol, el bloeu de Prussia, gh'è anca una collezzion de resine naturai tant 'me la resina Dammar, la goma adraganta e 'l mastegh de Chios. Al dì d'incoeu el responsabel del musee a l'è el Miguel Gomez, artista e studios del color. Sit in del coeur de la cità veggia de Bari, la soa doma la se ved del skyline de la cità.

I Carmelitan Descolz hann scominciad a fà su el monester in del 1671; la gesa l'è stada tirada su in tra el 1690 e el 1696, come se lesg in su la luneta del timpen de la faciada.

El so nom el gh'ha 'n origin popolar, inscì de schivà de sconfondes con l'oltra gesa de Santa Teresa, che ghe viveven i Carmelitane, e che l'era ciamada "di Done", che incoeu la gh'è pu.

Dedent a gh'è una pianta a cros grega, con brasc quatad de voeult a bote e un quadrat al center quatad de una doma e 'n absis a forma de rentangol.

El sacher arred l'è fad su de una serie de tile de l'Andrea Miglionico (1663-1718), alev del Luca Giordano, e de trii paliot d'altar de legn tajad.

El cioster del monester el se conserva del tut.

## Riferiment
* Beni Culturali 

## Alter proget
Spaghet a l'assassina

I **spaghet a l'assassina** inn un piat tipegh de la cusina baresa indova che i spaghet, a diferenza de la pupart di ricete che i doperen, inn cot in del so sugh, fad de passada de tomates e aqua, e inscì coeusen pussee 'me un risot, a dàgh a la pasta final una tipega consistenza dura e crocanta. Per la tradizzion, inn stad inventad in di agn '60 del restorator fogian Enzo Francavilla dopo che du turista de l'Altitalia che, perchè propi picant, gh'hann dad al Francavilla per scherzà de l'assassin, e inn tornad popolar intorna al 2013.

## Riferiment
*Spaghetti all’assassina: la vera storia, la ricetta, le testimonianze e i falsi miti

## Alter proget
Javier Milei

El **Javier Milei** (Buenos Aires, 22 de otover 1970) a l'è un politegh e economista argentin, president del so Paes del 10 de dicember dopo vesser stad elesgiud el 19 de november.

A l'è propi un liberalon de destra, e in tra i so politeghe gh'è el toeu via de la Banca Centrala Argentina con la dolarizazzion de l'economia, un gran sbassà del roeul del Stat cont el passà de 18 a 8 ministeri e 'l meter insema quei de l'istruzzion, de la sanità e del lavorà in d'un ent unegh dedicat al "capital uman", cont el meter el voucher scoeula e 'l sostituì de l'assistenza social con di sussidi a temp. Pussee de precis, el se definiss anarcocapitalista de filosofia e miniarchista a nivell politegh.

Elesgiud deputad con La libertà la avanza in del 2021, el se candida ai presidenziai in del 2023 e a otover el va al ballotagg insema al peronista Sergio Massa, che 'l bat.

## Riferiment
*ANSA

## Alter proget
De proprietatibus rerum

**De proprietatibus rerum** a l'è 'n enciclopedia scrivuda del Bortolamee Anglich in latin in tra el 1230 e 'l 1240 e voltada in d'un monton de lengov, in tra de lor el lombard, cont una traduzzion in mantovan del Vivald Belcalzer.

A l'è partid in desnoeuv liber:
#El Dio unegh e incomensurabel
#I proprietà di angioi
#I proprietà de l'anema razzionala
#La sostanza del corp e i quater liquid fondamentai
#I member del corp e i so posizzion
#Del mangià, del bever e del dormì
#In sul stà mal e i rimedi per curà
#El mond e i corp in del cel
#El temp e i part del temp
#La materia, la forma e 'l foeugh
#L'aria e i so problema
#I usei
#L'aqua e quell che gh'è dent, i pess
#La Terra e i so part
#I province
#I preje prezziose
#I piante e i erbe
#I bestie
#Color, odor, savor, liquid, formai, pes e mesure

## Riferiment
*De proprietatibus rerum
Gesa de San Nicola (Bari)

La **Gesa de San Nicola**, ciamada anca *Gesa Russa*, a l'è una gesa ortodossa de Bari, in del quarter Carrassi e pussee de precis in via Benedetto Croce. Scominciada in del 1911 in su proget de l'architet Aleksej Viktorovič Ščusev, i autorità russe e de Bari haveven donad un'icona del San Nicola piturada a la manera antiga: la prima preja l'è mituda el 22 de masg 1913 e domà dopo la prima guerra mondial l'è verta, in del 1937 la deventa proprietà del comun, che 'l se impegna a lassàlla 'me edifizzi de fed ortodossa, e in del 2009 se scerniss ofizzialment de dàghela ai autorità de la Russia, cont el passagg che l'è fad ofizzialment el 23 de sginer del 2012.

## Riferiment
* AGI

## Alter proget

## Vos corelade
* Gesa de San Nicola (Demre)
Canta Lombardia

**Canta Lombardia** a l'è una trasmission televisiva che fann in su Antennatre dedicada a la canzon popolar de la Lombardia, cont anca di element de folclor e de cabaré. La presentadora a l'è la Sabrina Musiani, insema a lee gh'è el Fulvio Gola e 'l Walter Di Gemma.

## Ligam de foeura
*Pagina Facebook ofizziala

## Riferiment
*Walter di Gemma - Mediapason
*Canta Lombardia
Gesa de San March di Venezzian

La **Gesa de San March di Venezzian** a l'è una gesa de *vico San Marco*, in del center storegh de Bari.

La tradizzion la cunta su che l'è stada fada su per rengrazzià el Peder II Orseol, dus de Venezzia, che l'haveva liberad Bari di saracen, ma per i storegh l'è una roba controversa e se pensa che la saria stada fada su in su 'na bas bizantina e poeu doperada di venezzian che gh'eren a Bari, soratut per di reson de comerci.

Fina al 1809 gh'era una confraternita, ciamada apont "de San March", ma poeu la fa san Martin a Sant Agostin, ghe va dent poeu quella del Sant Antoni de Padoa, che la resta ancamò al dì d'incoeu.

## Riferiment
* Catalegh general di Ben Colturai

## Alter proget
Sparan de Bari

El **Sparan de Bari** (*Sparano da Bari* in italian, *Spararus* in latin; Bari, intorna al 1250 - Napoli, 1295 o 1296) a l'è stad un giurista italegh, che l'è stad logoteta de la corona angioina.

## Biografia
Fioeul de tal Giovann e nevod de *Spararus de Spararo*, l'era parent del prefet del mar *Bonusmirus Nicolaus* e del giudes *Maynardus f. Grimoaldi de Spararo*, l'è andad a studià dirit a l'Università de Napoli e in del 1271 el Carlo I de Angiò ghe fa pu pagà i tasse per studià e in del 1277 l'è fad giudes e assessor del vicari in Sicilia e 'l deventa anca professor de dirit civil a Napoli. In del 1278 el fann giudes magior di contee de Provenza e de Forcalquier, che partegniven al Re de Sicilia, e 'l restarà inscì fina al 1280, per deventà, l'ann adree, consejer del Re e in del 1283 el toeu part a una gran reforma che la sbassa el poder de la cangelleria del Regn, a dàgh pussee de poder a lu e al Bartolamee de Capua. El dà poeu una man a scriver la capitolar di Vesper Sicilian, che ghe darà pussee de autonomia ai feudarari, ai cità e al cler.

Cont el rivà in sul trono del Carlo II de Angiò, che 'l tegn quella reforma chi, el deventa vun di esponent pussee important de la Cort, e 'l favoriss un des'centrament del Regn e 'l ciapà pussee de personal dirigent del Regn e minga de foeura, e grazzia ai so roeul el deventa propi scior e 'l ciapa vari feud, tant che 'l sarà fad logoteta, carega spartida de quella de protonodar - che ghe partegniva al de Capua, e che la tornarà a lu dopo la mort del Sparan.

### Vita privada
Maridad in gioventura con la Rodia, che la moeur quand che eren in Sicilia, el 14 de avril 1278 el se marida con la Flandina e gh'hann havud du fioeui: el Giovann e la Margherita. El mas'c l'ha ciapad in eredità la pupart di so ben e l'è stad un militar. A la mort l'è stad mitud sota in la Basilega de San Nicola, che lu gh'haveva donad una cros d'arsgent.

## Tribut
Gh'hann dedicad una via in del quarter de Murat a Bari. Anca se minga regordad tant 'me el Bartolamee de Capua, se pensa che el so roeul in del trasformà la curia el sia stad pussee grand, anca se l'ha lassad manch de trace scrivude.

## Riferiment
*Treccani

## Vos corelade
*Andrea de Bari
Giuliano Volpe

El **Giuliano Volpe** (Terlizzi, 17 de avost 1958) a l'è un archeolegh italian.

L'è professor ordinari de Metodologia de la recerca archeologega in del Departiment de ricerca e inovazzion umanistega de l'Università di Studi de Bari Aldo Moro e l'ha insegnad Archeologia cristiana e de l'età de Mez in del Departiment de studi umanistegh de l'Università di Studi de Foggia indova che del 1 de november del 2008 al 31 de otover del 2013 l'è stad retor.

In tra el 2014 e 'l 2018 l'è stad president del Consili superior per i ben colturai e del paesagg del MiBACT.

## Overe
* *La Daunia nell'età della romanizzazione. Paesaggio agrario, produzione, scambi*, Edipuglia, Bari, 1990, ISBN 88-7228-061-3
* *Contadini, pastori e mercanti nell'Apulia tardoantica*, Edipuglia, Bari, 1996, ISBN 88-7228-165-2
* con J. Mertens, *Herdonia, un itinerario storico-archeologico*, Edipuglia, Bari, 1999, ISBN 88-7228-235-7
* *Le vie maestre*, Edipuglia, Bari, 2013, ISBN 978-88-7228-704-0
* *Storia e archeologia globale, 1*, ed., Edipuglia, Bari 2015, ISBN 978-88-7228-769-9
* *Patrimonio al futuro. Un manifesto per i beni culturali e il paesaggi*, Mondadori-Electa, Milano, 2015, ISBN 978-88-918-0666-6
* *Un patrimonio italiano. Beni culturali, paesaggi e cittadini*, UTET-De Agostini, Novara, 2016, ISBN 978-88-511-4279-7
* *La Puglia nel mondo romano. Storia di una periferia. L’avvio dell’organizzazione municipale*, Edipuglia, Bari 2017 (con F. Grelle, M. Silvestrini,  R. Goffredo) ISBN 978-88-7228-833-7
* *Il bene nostro. Un impegno per il patrimonio culturale*, Edipuglia, Bari, 2019, ISBN 978-88-722-8884-9.
* *Archeologia pubblica. Metodi, tecniche, esperienze*, Carocci editore, Roma 2020  ISBN 978-88-430-9988-7
* *Passeggiate archeologiche. Venti proposte per conoscere siti e storie di Puglia*, Edipuglia, Bari 2021 ISBN 978-88-7228-967-9
* *Passeggiate archeologiche. Nuove proposte per conoscere siti e storie di Puglia*, Edipuglia, Bari 2022 ISBN 979-12-5995-012-3
* *La Puglia nel mondo romano. Storia di una periferia. Il principato e l'età tardoantica*, Edipuglia, Bari 2023 (con F. Grelle, M. Silvestrini,  R. Goffredo) ISBN 979-12-5995-028-4

## Riferiment


## Ligam de foeura

* 
* 
* Consiglio Superiore Beni culturali e paesaggistici: http://www.beniculturali.it/mibac/export/MiBAC/sito-MiBAC/MenuPrincipale/Ministero/Consiglio-Superiore/index.html 
*
Scagliozzi

I **scagliozzi** a inn un mangià tipegh de la Bassitalia fad su de polenta mituda a succià per un quaj dì e poeu fada frisger in l'oeuli bujent. Segond la tradizzion, gh'hann havud origin de la migrazzion de paisan del Veneto in la Capitanada che hann menad la polenta e frisgeven quella che la vanzava.

Al dì d'incoeu inn vendud 'me mangià de strada o in di bois, insema a roba compagna di panzerot, pastacriscute, sciurilli, crocchè e arancin.

## Riferiment
*Scagliozzi